Is kundigheid dan dood? | George Herald
Is kundigheid dan dood?
Die afgelope tyd was daar gereeld berigte oor plaaslike mense wat ongelukkig is omdat hulle nie kontrakte ontvang nie. Hulle het 'n geldige punt. As werk uitgedeel word, moet plaaslike mense voorkeur geniet eerder as mense van buite. Dieselfde geld vir ondersteuning van besighede; waarom oor die berg ry as jy iets hier kan koop. Ongelukkig is die billikheid om plaaslike mense aan te stel en bereidwilligheid om te werk, dikwels nie die deurslaggewende faktor nie. Kundigheid moet voorkeur geniet. Sowat 'n jaar gelede is 'n gedeelte van die straat waar ek woon opgekap en herstel. Gewillige mense met 'n bakkie, 'n roller en 'n klomp kruiwaens en harke het aan die werk gespring en die twee groot stukke teer vervang. Die plekke het egter gelyk soos omgekeerde spoedwalle soos wat die laslapwerk al dieper na die middel toe raak.
Die uiteinde was dat 'n kontrakteur van buite 'n jaar later weer betaal is om die knoeiwerk te kom opbreek en oordoen.
So 'n ruk gelede is iemand deur Checkers aangestel om die stukkie sypaadjie langs die ingang wat deur trokke stukkend getrap word te vervang. Ek wil nie eers begin noem hoeveel frustrasies die arme man van hulle hoofkantoor gehad het om die stukkie werk deur 'n span (nee eintlik verskeie spanne) gewilliges gedoen te kry nie.
Nie net het die plek vir weke doodstil gelê nadat dit uitgegrou is nie, maar die stukkie is oor 'n tydperk van twee weke in vier stadiums geteer. Die stuk teer lyk nou soos 'n Jackson Pollock skildery in skakerings van swart. Mens kan duidelik sien watter stukkie Maandag, watter stukkie Woensdag en watter stukkie die volgende week gedoen is. Voeg daarby dat elke dag se stukkie ook deur iemand anders gedoen is. Behalwe vir die interessante laslappiewerk is die bindmiddel van die teer só swak dat gedeeltes na twee maande reeds heeltemal verbrokkel en verdwyn het.
Nou sien ek hierdie week weer 'n straat wat deur 'n kruiwa, graaf en stamper-brigade herstel is en ek wonder of die nuutste omgekeerde spoedwalle ook eersdaags teen addisionele koste opgekap en oorgedoen gaan word.
Moet my asseblief nie verkeerd verstaan nie. Werk moet geskep word, maar 'n munisipaliteit is nie 'n liefdadigheidsorganisasie nie, alhoewel dit omtrent die norm in die land is. Iewers moet die boodskap begin posvat dat kundigheid voorrang moet geniet bo enige ander agenda - of dit nou polities, sosio-ekonomies of barmhartigheid is. Ons land kan eenvoudig net nie meer bekostig om geld in die water te gooi deur vir mense werk te gee bloot omdat hulle aanmeld of daarop aandring nie.
Posted on: 15:15 Thu, 30 August 2018